ROZHODNUTIE KOMISIE
zo 7. júla 2009,
ktorým sa stanovuje ročné rozčlenenie sumy podľa členských štátov v zmysle článku 69 ods. 2a nariadenia Rady (ES) č. 1698/2005 o podpore rozvoja vidieka a ktorým sa mení a dopĺňa rozhodnutie 2006/636/ES
[oznámené pod číslom K(2009) 5307]
(2009/545/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (1), a najmä na jeho článok 69 ods. 4,
keďže:
(1)
V dôsledku zavedenia nových pravidiel modulácie nariadením Rady (ES) č. 73/2009 z 19. januára 2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov (2), bolo rozhodnutie Komisie 2006/410/ES (3) nahradené rozhodnutím Komisie 2009/379/ES z 11. mája 2009, ktorým sa podľa nariadení Rady (ES) č. 1782/2003, (ES) č. 378/2007, (ES) č. 479/2008 a (ES) č. 73/2009 stanovujú sumy, ktoré sa poskytujú EPFRV a sumy, ktoré sú k dispozícii na výdavky pre fond EPZF (4).
(2)
V dôsledku zvýšenia celkovej sumy viazaných rozpočtových prostriedkov na rok 2009 o 600 miliónov EUR a celkovej sumy viazaných rozpočtových prostriedkov na rok 2010 o 420 miliónov EUR, o ktorom sa rozhodlo v rámci dohody o pláne hospodárskej obnovy Európy, bolo rozhodnutie Rady 2006/493/ES (5) zmenené a doplnené rozhodnutím Rady 2009/434/ES (6). V záujme konzistentnosti by členské štáty mali tieto sumy prerozdeliť na základe súčasných kritérií rozčlenenia.
(3)
V dôsledku prijatia rozhodnutia 2009/379/ES a rozhodnutia 2009/434/ES je potrebné prispôsobiť sumy, ktoré sú k dispozícií pre EPFRV, a doplniť ich do ročných rozčlenení podpory Spoločenstva na rozvoj vidieka.
(4)
Rozhodnutie Komisie 2006/636/ES z 12. septembra 2006, ktorým sa stanovuje ročné rozčlenenie čiastok podpory Spoločenstva pre rozvoj vidieka podľa členských štátov na obdobie od 1. januára 2007 do 31. decembra 2013 (7), by sa malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Suma uvedená v článku 69 ods. 2a nariadenia (ES) č. 1698/2005 sa stanovuje podľa rokov a členských štátov v prílohe I k tomuto rozhodnutiu.
Článok 2
Príloha k rozhodnutiu 2006/636/ES sa nahrádza textom prílohy II k tomuto rozhodnutiu.
Článok 3
Toto rozhodnutie sa uplatňuje od rozpočtového roku 2009.
Článok 4
Toto rozhodnutie je určené členským štátom.
V Bruseli 7. júla 2009